መቐለ 70 እንደርታ የ2011 የኢትዮጵያ ፕሪሚየር ሊግ አሸናፊ ሆነ
 በመቐለ 70 እንደርታ የበላይነት የተጠናቀቀው የዘንድሮ የኢትዮጵያ ፕሪሚየር ሊግ ውድድር፤ ከስፖርታዊ ውበቱና አዝናኝነቱ ይልቅ ውዝግቡና ፖለቲካዊ አንድምታው ጎልቶ የወጣበት እንደነበር ይታወቃል። በተለይ በአገራችን የፖለቲካ ሁኔታ የተጠለፉት የእግርኳስ ክለቦቻችንና ደጋፊዎቻቸው በአካባቢና በማንነት ጭምር ሲወዛገቡ ሰንብተዋል። አብዛኞቹ የስፖርት ተንታኞች እንደሚሉት የአገራችን የእግር ኳስ ክለቦች አደረጃጀት በአካባቢና በክልል ላይ የተመሰረተ በመሆኑ እግርኳሱም አካባቢያዊ ይዘት ሊታይበት ችሏል። በዚህ የተነሳ ደጋፊዎች በነዚህ ማንነቶች ላይ በመመስረት በሚያደርጉት የድጋፍ ሁኔታ ግጭቶች ሲበራከቱ ተስተውሏል። ክለቦችም ከአንድ ቦታ ወደሌላው ቦታ ሄደው ለመጫወት ከፍተኛ ተግዳሮት ሲገጥማቸው ከርሟል። ይህ ብቻም አይደለም። በዚህ የተነሳ የዳኝነት ሥርዓቱም ትልቅ ፈተና ገጥሞት ሰንብቷል። በራሳቸው በእግርኳስ ዳኞች ላይ አልፎ አልፎ የሚታዩ የሥነምግባር ችግሮች እንደተጠበቁ ሆነው፤ ደጋፊውና ክለቦች በሚያሳድሩባቸው ጫና ዳኞች ክለቦችን አናጫውትም እስከማለትም የደረሱበት ዓመት እንደነበር ይታወሳል። የእግር ኳስ ፌዴሬሽኑም ቢሆን በዓመቱ ውስጥ በርካታ ውዝግቦችን ሲያስተናግድ ሰንብቷል። በተለይ በምክንያቶች ግጭቶች ሲነሱና መከፋፈሉ ሲጠነክር ፌዴሬሽኑ ቁርጥ ያለ ውሳኔ ማሳለፍ ተስኖት ሲንገዳገድ ተስተውሏል፡፡ በዚህም የተነሳ ፌዴሬሽኑ ስፖርቱን መምራት አልቻለም እስከመባል ደርሷል፡፡ ያም ሆኖ ግን በተለያዩ ወቅቶች ፌዴሬሽኑ በወሰዳቸው እርምጃዎችና ውሳኔዎች አብዛኛው የእግርኳሱ ቤተሰብ ደስተኛ ባይሆንም የዓመቱ ውድድር ቀጥሎ ትናንት ተጠናቋል፡፡ በውድድሩ እስከትናንቱ የመጨረሻ ጨዋታ ድረስ ሦስት ክለቦች ለዋንጫው ዕድል ይዘው ወደሜዳ ገብተዋል። በዚህም መሠረት ቀደም ሲል ከተደረጉት 29 ጨዋታዎች 56 ነጥቦችን በመሰብሰብና 32 የግብ ክፍያ በመያዝ ሰፊ ዕድል ይዞ ወደሜዳ የገባው የፋሲል ከነማ ክለብ ነው፡፡ ፋሲል ከነማ ምንም እንኳን ከሜዳው ውጪ የሚጫወት ቢሆንም ተጋጣሚው የሽሬ እንዳስላሴ ክለብ በዓመቱ ውስጥ ከነበረው አጠቃላይ ብቃት አንጻር ፋሲልን የማሸነፍ አቅም እንደማይኖረውም አብዛኞቹ የእግር ኳስ ተንታኞች የመሰከሩበት ሁኔታ ነበር። በተለይ ከተከታዩ መቐለ 70 እንደርታ ክለብ 12 የጎል ብልጫ ይዞ መገኘቱ የተሻለ የአሸናፊነት ዕድል ይዞ ወደሜዳ እንዲገባ አድርጎታል፡፡ በሁለተኛ ደረጃ ዋንጫውን የመውሰድ ዕድል የነበረው ደግሞ ፋሲል እስኪረከበው ድረስ ለበርካታ ሳምንታት ሊጉን በበላይነት መምራት የቻለው የመቐለ 70 እንደርታ ክለብ ነው፡፡ ክለቡ ከፋሲል ከነማ ጋር እኩል 56 ነጥብ ቢኖረውም በጎል ክፍያ ተበልጦ ወደሜዳ መግባቱ ከፋሲል ጋር ሲነፃፀር አነስተኛ ዕድል እንዲኖረው አድርጓል። በአንጻሩ ግን መቐለ 70 እንደርታ ጨዋታውን የሚያደርገው በሜዳው መሆኑ የተሻለ የማሸነፍ ዕድል እንዲይዝ አድርጎታል። በሦስተኛ ደረጃ ዋንጫውን የማንሳት ዕድል የነበረው ደግሞ የሲዳማ ቡና ክለብ ነው። ሲዳማ ቡና ለዋንጫው ፍልሚያ እንዲጠበቅ ያደረገው 55 ነጥቦችን በመሰብሰብ ከሁለቱ መሪ ክለቦች በአንድ ነጥብ ብቻ ዝቅ ብሎ መገኘቱ ሲሆን ፋሲል ከነማና መቐለ 70 እንደርታ ክለቦች ከተሸነፉ ወይም አቻ ከወጡና እሱ ተጋጣሚውን ማሸነፍ ከቻለ ዋንጫውን የማንሳት ዕድል ነበረው፡፡ ሆኖም ከሁለቱ መሪ ክለቦች አንጻር ሲታይ አነስተኛ ዕድል ይዞ ወደሜዳ ገብቷል፡፡ በመጨረሻም ተጠባቂው ጨዋታ በመቐለ 70 እንደርታ ክለብ የዋንጫ ባለቤትነት ተጠናቋል። አጓጊ በነበረው በዕለቱ ጨዋታ ፋሲል ከነማ ገና ከ10ኛው ደቂቃ ጀምሮ ሽሬ እንዳስላሴን ሲመራ ቢቆይም ከእረፍት በኋላ በገባበት ጎል አቻ በመሆኑ ነጥብ ለመጣልና ዋንጫውንም ለመቐለ 70 እንደርታ አሳልፎ ለመስጠት ተገዷል። በአንጻሩ መቐለ 70 እንደርታ ድሬዳዋ ከነማን 2፡ 1 በማሸነፉ ዋንጫውን ማንሳት ችሏል። በሌላ ጨዋታ ሲዳማ ቡና ወልዋሎ አዲግራትን 3፡0 ቢያሸንፍም ዋንጫውን ማንሳት ሳይችል ቀርቷል። አዲስ ዘመን ሀምሌ 1/2011 